作者:吳勢卿
標題:沁園春
內容:碧瓦霜融，繡閣寒經，春浮壽杯。羨華年七帙，人生稀有，新陽七日，天意安排。丹鳳門開，黃麾仗立，此際應須召促回。人道是，卻暫時繡斧，索笑鹽梅。旴江假守非才，猶記得當時傳庾臺。算良機再會，摳衣來久，歸鞭何速，祝壽方才。應與邦人，傳為佳話，只為先生誕日來。明年看，是儂方九曲，公已三臺。